Okresná prokuratúra Považská Bystrica 
Ľ. Štúra 1, 017 01 Považská Bystrica 1

Sp. zn. : Pv 299/12/3306	Považská Bystrica, 18.9.2012
EEČ : 2-26-104-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3 písmeno c Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci bol ako otec mal. XXXXX, nar. 16.04.1996, povinný podľa Zákona o rodine prispievať na jeho výživu po 49,79 € (1.500,- Sk) mesačne na základe rozsudku Okresného súdu Pov. Bystrica sp. zn. XXXXX zo dňa 15.05.2006, právoplatného dňom 28.07.2006, vždy do 15.-teho dňa v mesiaci, do rúk matky dieťaťa XXXXX, nar. XXXXX, bytom XXXXX, túto povinnosť pravidelne a v určenej výške,  neplnil a to ani v mieste bydliska dieťaťa, ani na inom mieste a mal sa jej úmyselne vyhýbať najmä tak, že aj keď bol evidovaný na príslušnom úrade práce a poberal dávky a príspevky v hmotnej núdzi, pričom naviac občas pracoval, a teda mal finančný príjem, výživné neuhrádzal,  čím mu mal vzniknúť dlh na výživnom podľa uznesenia o vznesení obvinenia za obdobie od mája 2011 do marca 2012 vo výške 197,69 €, pričom tohto konania sa dopustil napriek tomu, že bol trestným rozkazom Okresného súdu Pov. Bystrica sp. zn. XXXXX právoplatným dňa XXXXX uznaný vinným zo spáchania prečinu zanedbania povinnej výživy podľa  § 207 ods. 2 Tr. zák., za ktorý mu bol uložený trest odňatia slobody v trvaní 8 mesiacov s podmienečným odkladom na skúšobnú dobu 2 rokov, pretože obv. XXXXX uhradil celý dlh na výživnom za obdobie od mája 2011 až do konca augusta 2012, vo výške 796,64 €, čo potvrdila matka dieťaťa XXXXX v zápisnici o výsluchu zo dňa 01.08.2012 s tým, že čin nemal trvalo nepriaznivé následky na dieťa
lebo zanikla trestnosť činu
Odôvodnenie:
Uznesením vyšetrovateľa PZ, OR PZ, Odboru kriminálnej polície Pov. Bystrica sp. zn. ORP-XXXXX zo dňa 15.3.2012 bolo začaté trestné stíhanie a zároveň vznesené obvinenie XXXXX, pre prečin zanedbania povinnej výživy podľa § 207 ods. 2, ods. 3 písm. c/ Tr. zák., ktorého sa mal dopustiť na tom skutkovom základe, ako je to uvedené vo výroku tohto uznesenia. 

Vyšetrovateľ PZ mi predložil vyšetrovací materiál sp. zn. ORP-XXXXX ktorý sa na vec vzťahuje, dňa 10.09.2012 s návrhom na zastavenie trestného stíhania pre horeuvedený trestný čin voči obv. XXXXX z dôvodu účinnej ľútosti. 

Preskúmala som vyšetrovací materiál  a zistila som, že návrh vyšetrovateľa PZ je dôvodný. 

Z vyšetrovacieho spisu je zrejmé, že obv. XXXXX si neplnil vyživovaciu povinnosť od mája 2011 najmenej do konca augusta 2012 voči mal. XXXXX, hoci mal na jeho výživu prispievať po 49,79 € mesačne na základe rozsudku Okresného súdu Pov. Bystrica, sp. zn. XXXXX zo dňa 15.05.2006, právoplatného dňom 28.07.2006. Peniaze mal posielať do rúk matky dieťaťa XXXXX z XXXXX XXXXX Za kritické obdobie od mája 2011 najmenej do konca augusta 2012 mal zaplatiť na výživnom sumu 796,64 €. 

V priebehu prípravného konania bol vypočutý obv. XXXXX, ktorý sa k trestnej činnosti doznal a po poučení o účinnej ľútosti uhradil poštovými poukážkami postupne celý dlh na výživnom. 

Svedkyňa a poškodená matka dieťaťa XXXXX potvrdila vo výpovedi zo dňa 01.08.2012, že skutočne obdržala vyplatenie celého dlhu na výživnom voči mal. XXXXX, a to až do konca augusta 2012. Zároveň dodala, že neplatenie výživného nemalo trvalo nepriaznivé následky na dieťa, nakoľko ona sama pracuje a dokázala zabezpečiť všetky oprávnené potreby maloletého.  

Spisový materiál obsahuje ďalej dôkazy listinného charakteru - rozsudok o výživnom, rodný list dieťaťa, potvrdenie školy, ktorú navštevuje maloletý, všetky potrebné správy na obvineného XXXXX odpis z registra trestov a fotokópie poštových poukážok, ktorými bol dlh na výživu dieťaťa uhrádzaný. Naposledy obv. XXXXX zaplatil  poštovou poukážkou zo dňa 24.07.2012 sumu 100,- € titulom výživného. Okrem odpisu z registra trestov vyšetrovateľ PZ zažurnalizoval do spisu aj trestný rozkaz Okresného súdu Pov. Bystrica sp. zn. XXXXX zo dňa 19.05.2010, právoplatný dňom 15.04.2011 o odsúdení obv. XXXXX za taký istý prečin.

Podľa § 86 písm. a/ Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zák., ak trestný čin nemal trvalo nepriaznivé  následky a  páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods.1 písm. h/ Tr. por.  prokurátor zastaví trestné stíhanie, ak zanikla trestnosť činu. 

Pretože obv. XXXXX uhradil dlh na výživnom ešte v priebehu prípravného konania, jeho prečin nemal trvalo nepriaznivé následky na oprávnenú osobu, čím využil ustanovenie o účinnej ľútosti, bolo možné rozhodnúť tak, ako je uvedené   vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Vašutová
prokurátorka